b'\n_START_ARTICLE_\nDidysis kuoduotasis pingvinas\n_START_SECTION_\nPaplitimas\n_START_PARAGRAPH_\nEndeminiai, tik 341 ha ploto Snerso sal\xc5\xb3, priklausan\xc4\x8di\xc5\xb3 Naujajai Zelandijai, pauk\xc5\xa1\xc4\x8diai. Populiacijoje yra 63 000 individ\xc5\xb3.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabnas aptakus ir kresnas, 56\xe2\x80\x9373\xc2\xa0cm ilgio. Sveria apie 3\xc2\xa0kg. Plunksnos tankios, nelaid\xc5\xbeios vandeniui. Nugara, galva ir gerkl\xc4\x97 juodos spalvos. Pilvas sniego baltumo. Vir\xc5\xa1 aki\xc5\xb3 ir antsnapio yra gelton\xc5\xb3 plunksn\xc5\xb3 kuok\xc5\xa1tai, kurie u\xc5\xbekrenta iki pakau\xc5\xa1io. Snapas k\xc5\xabgio formos, tvirtas, oran\xc5\xbeinis. Aplink snapo pamat\xc4\x85 yra ro\xc5\xbein\xc4\x97s spalvos plika oda. Jaunikli\xc5\xb3 snapai ir kuodai yra ma\xc5\xbeesni. Akys ma\xc5\xbeos, rainel\xc4\x97 raudona. Sparnai plok\xc5\xa1ti ir tvirti, plaukmen\xc5\xb3 formos. Kojos trumpos ir storos. Leten\xc5\xb3 pir\xc5\xa1tus jungia plaukiajamoji pl\xc4\x97v\xc4\x97.\n_START_SECTION_\nBiologija\n_START_PARAGRAPH_\nGyvena mi\xc5\xa1kais ir kr\xc5\xabmais apaugusiose vietov\xc4\x97se. Kartais tupi ant med\xc5\xbei\xc5\xb3 \xc5\xa1ak\xc5\xb3, net 2\xc2\xa0m auk\xc5\xa1tyje. Puikiai plaukia, gali panerti \xc4\xaf 120\xc2\xa0m gyl\xc4\xaf. Minta kriliumi, kalmarais ir smulkia \xc5\xbeuvimi._NEWLINE_Gyvena apie 20 met\xc5\xb3, lyti\xc5\xa1kai subr\xc4\x99sta 4 met\xc5\xb3._NEWLINE_Peri 50\xe2\x80\x93500 por\xc5\xb3 kolonijose. Pirmieji \xc4\xaf per\xc4\x97jimo vietas sugr\xc4\xaf\xc5\xbeta patinai ir i\xc5\xa1 \xc5\xbeemi\xc5\xb3, akmen\xc5\xb3 ir \xc5\xa1akeli\xc5\xb3 krauna lizd\xc4\x85 ir i\xc5\xa1kloja \xc5\xbeole. Rugs\xc4\x97jo\xe2\x80\x93spalio m\xc4\x97nesiais patel\xc4\x97 deda du kiau\xc5\xa1inius. Pirmasis kiau\xc5\xa1inis yra ma\xc5\xbeesnis, da\xc5\xbeniausiai jis \xc5\xbe\xc5\xabna. Peri abu t\xc4\x97vai, 31\xe2\x80\x9337 dienas. Lizde jaunikliai b\xc5\xabna 3 savaites. 75 dien\xc5\xb3 jaunikliai jau keliauja \xc4\xaf j\xc5\xabr\xc4\x85.'